Nordjyllands Politi har mandag morgen registreret seks færdselsuheld på grund af nattens og morgenens snefald. Det oplyser vagtchef Per Jørgensen. - Uheldene er sket fra klokken seks til klokken ni i morges, og de er særligt sket i den nordlige del af politikredsen, siger Per Jørgensen til TV2 Nord. To uheld er sket på motorvej E39 mod Hirtshals, et er sket på E45 mellem Aalborg og Frederikshavn. På rute 559 mellem Hjallerup og Tylstrup skete der også et uheld mandag morgen, og endnu et skete på rute 35 mellem Sindal og Hjørring. Og slutteligt kørte en bilist også galt ved Dronninglund. Alle uheldene gav kortvarige kødannelser, mens beredskabet fik ryddet op. - Heldigvis var der ikke tale om alvorlige personskader, men kun materiel skade, siger Per Jørgensen. Temperaturerne holder sig omkring frysepunktet det næste døgns tid, så selv om snefaldet snart skulle være overstået, er det en god idé at blive ved med at køre forsigtigt.

Opsummering:
Nattens og morgenens snefald gav en del uheld mandag morgen, hvor politiet har registreret seks uheld.